

McCainin ilmastomyönteisyys
13.05.2008
Republikaanien todennäköinen presidenttiehdokas John McCain vaati puheessaan Yhdysvaltoja ottamaan käyttöön sitovat rajoitukset ilmastonmuutosta lisääville päästöille. McCainin ilmastonäkemykset poikkeavat selvästi nykypresidentti George W. Bushin omaksumista kannoista. Ehdokkaan mukaan Yhdysvaltojen olisi saatava päästönsä vuoden 2005 tasolle vuoteen 2012 ja 60 % vuoden 1990 tasosta vuoteen 2050 mennessä. Demokraattiehdokkaiden, Obaman ja Clintonin, tavoitteet ovat samansuuntaiset, mutta vieläkin tiukemmat. McCain peräänkuulutti kansainvälistä yhteistyötä päästöjen rajoittamiseksi. Hän ei kuitenkaan ole valmis liittämään Yhdysvaltoja Kioton sopimukseen, pääosin sen vuoksi, että kasvavat saastuttajat Kiina ja Intia eivät myöskään ole sitovien päästörajoitteiden piirissä. Tätä en henkilökohtaisesti uskokaan tapahtuvan. Nyt tulisi Euroopassakin keskittyä uuteen, globaaliin päästösopimukseen. McCain toteaa, että Yhdysvaltojen ei tulisi kaihtaa globaalia johtajuutta myöskään ilmastonmuutoksen torjunnassa. Hän viittaa Bushin toimimattomuuteen ilmastoasioissa sanoen, ettei itse olisi toimettomana seuraavaa kahdeksaa vuotta näinkin suuren uhan edessä. On arvioitu, että McCainin ehdotukset ovat paljon vakavammin otettavia kuin mitkään nykyhallinnon esitykset.
McCain puhui myös päästökauppajärjestelmästä, jonka piiriin kuuluisi Yhdysvaltain teollisuus. Tämä on aika rohkeaa puhetta republikaaniehdokkaalta, joka tarvitsee nyt kaikkien omiensa tuen. Ongelmaksi McCainille voikin nousta oma puolue. Jo nyt uuskonservatiivit puolueen oikealla laidalla pitävät McCainia liian liberaalina ja vaarana McCainille onkin, että he jäävät äänestyspäivänä kotiin, jolloin demokraatti korjaa potin kotiin. Ilmastoystävällisellä linjalla McCain ottaa suuren riskin, sillä presidentti Bush ja suurin osa republikaanipuolueen johdosta ei hyväksy sitovia päästörajoitustavoitteita. Hän kuitenkin varmasti tiedostaa tämän riskin ja ansaitseekin hatunnoston rohkeudestaan.
Vaikuttaisi siltä, että kuka tahansa Valkoiseen taloon isännäksi tai emännäksi valitaankin, ottaa hän ilmastoasiat vakavissaan. Siihen me kaikki voimme olla tyytyväisiä myös Euroopassa!